**1. Ujednačavanje sudske prakse u primjeni Zakona o nadzoru državne granice („Narodne novine“, broj 23/13. i 87/16.) - sjednica Odjela 29. rujna 2020.**

**z a k lj u č a k:**

U odnosu na prekršaje iz članka 42. Zakona o nadzoru državne granice počinjene plovilom za odluku o odgovornosti nije potrebno u postupku utvrđivati je li okrivljenik (obrtnik koji odgovara kao fizička osoba i čiji je obrt vlasnik plovila) bio na plovilu u vrijeme počinjenja prekršaja.

**2. Ponovno razmatranje pravnih shvaćanja vezano za članak 2. Zakona o izmjenama i dopunama Zakona o zaštiti od nasilja u obitelji („Narodne novine“, broj 126/19.) - Sjednica Odjela 29. rujna 2020.**

**p r a v n o s h v a ć a nj e:**

Ukoliko prvostupanjski sud u čijoj je nadležnosti rješavanje prekršajnih predmeta, zaprimi optužni prijedlog s opisanim prekršajem tjelesnog nasilja s posljedicom u vidu tjelesne ozljede, nastavit će postupati vodeći računa da se radi o djelu za čije postojanje posljedica (tjelesne ozljede) nije konstitutivni element prekršaja.

**3. Ponovno razmatranje pravnog shvaćanja: „Stubište stambene zgrade je neograničeno otvoreno javno mjesto“ - sjednica Odjela 29. rujna 2020.**

**p r a v n o s h v a ć a nj e:**

Stubište stambene zgrade je ograničeno otvoreno javno mjesto, a pitanje dostupnosti prostora građanima se utvrđuje u postupku kao činjenično pitanje u konkretnom postupku.

**4. Konstitutivni elementi prekršaja iz članka 6., članka 13. i članka 17. Zakona o prekršajima protiv javnog reda i mira („Narodne novine“, broj 41/77., 55/89., 5/90., 30/90., 47/90. i 29/94 - sjednica Odjela 29. rujna 2020.**

**z a k lj u č a k:**

U činjeničnom opisu djela se ne navodi od riječi do riječi zakonski opis prekršaja, već zakonski opis prekršajnog djela treba proizlaziti iz svih okolnosti navedenih u činjeničnom opisu, dakle da se događaj tako kako je opisan može podvesti pod zakonski opis prekršaja.

**5. Ponovno razmatranje zaključka sjednice Odjela za prekršaje iz područja javnog reda i mira i javne sigurnosti održane 19. travnja 2016. vezano za primjenu instituta rehabilitacije u žalbenom postupku u slučajevima kada je ranije prekršajno kažnjavanje zbog istovrsnog prekršaja konstitutivni element kvalificiranih oblika prekršaja iz članka 22. Zakona o zaštiti od nasilja u obitelji („Narodne novine“, broj 70/17. i 126/19.) - Sjednica Odjela 17. prosinca 2020.**

**p r a v n o s h v a ć a nj e:**

Kada Visoki prekršajni sud Republike Hrvatske odlučuje u žalbenom postupku zbog prekršaja iz Zakona o zaštiti od nasilja u obitelji („Narodne novine“, broj 70/17. i 126/19.), konstitutivni elementi svih prekršaja iz članka 22. istog Zakona ocjenjuju se prema utvrđenim okolnostima u vrijeme počinjenja prekršaja.

**6. Ponovno razmatranje pravnog shvaćanja sjednice Odjela za prekršaje iz područja javnog reda i mira i javne sigurnosti održane 25. rujna 2018. vezano za primjenu članka 225. stavka 3. Zakona o strancima („Narodne novine“, broj 130/11., 74/13., 69/17. i 46/18.) u odnosu na odluku o kazni - Sjednica Odjela 17. prosinca 2020.**

**p r a v n o s h v a ć a nj e:**

Kada Visoki prekršajni sud Republike Hrvatske odlučuje u žalbenom postupku zbog prekršaja iz članka 249. stavka 8. („Narodne novine“, broj 133/20.), kojim je propisano da će se kaznom zatvora do 60 dana ili novčanom kaznom u iznosu 23.000,00 kuna za svakog potpomognutog državljanina treće zemlje, kaznit fizička osoba koja pomaže ili pokuša pomoći državljaninu treće zemlje u nezakonitom prelasku, tranzitu i nezakonitom boravku u Republici Hrvatskoj (članak 53.) vodit će računa o članku 33. stavku 3. Prekršajnog zakona („Narodne novine“, broj 107/07., 39/13., 157/13., 70/17. i 118/18.), kojim je propisan opći maksimum novčane kazne koja se može propisati i izreći fizičkoj osobi.